ຣັດເຊຍປະນາມ ການຕັດສິນໂທດຈໍາຄຸກ ນາຍ Victor Bout 25 ປີ
ໄອຍະການສະຫະລັດ ໄດ້ຟ້ອງ​ຮ້ອງ​ ນັກຄ້າອາວຸດຊາວຣັດເຊຍ Victor Bout ໃນຂໍ້​ຫາກໍ່ການຮ້າຍ ​​ແລະເອີ້ນ​ຜູ້ກ່ຽວວ່າ “ພໍ່ຄ້າເພັດຊະຄາດ”.
ກະຊວງການຕ່າງປະເທດຣັດເຊຍ ໄດ້ກ່າວໂຈມຕີສະຫະລັດ ທີ່ໄດ້ຕັດສິນໂທດ ຈໍາຄຸກ 25 ປີ ຕໍ່ນາຍ Victor Bout ນັກຄ້າອາວຸດຊາວຣັດເຊຍ ຄໍາຖະແຫລງສະບັບນຶ່ງຈາກກະຊວງການຕ່າງປະເທດຣັດເຊຍ ວັນສຸກມື້ນີ້ ກ່າວຫາສານ ສະຫະລັດວ່າ ປະຕິບັດຕາມອັນທີ່ເຫັນໄດ້ແຈ້ງວ່າ ເປັນຄໍາສັ່ງທາງການເມືອງ ຜູ້ພິພາກສາສະຫະລັດທ່ານນຶ່ງໄດ້ຕັດສິນຈໍາຄຸກ ນາຍ Bout 25 ປີ ໃນຄະດີຂາຍລູກສອນໄຟໃຫ້ພວກກະບົດໂຄລໍາເບຍ ທາງໄອຍະການໄດ້ຟ້ອງຮ້ອງນາຍ Bout ໃນຂໍ້ຫາເປັນ ຜູ້ກໍ່ການຮ້າຍ ແລະເອີ້ນຜູ້ກ່ຽວວ່າ “ພໍ່ຄ້າເພັດຊະຄາດ ” ໃນຕອນທີ່ສານຕັດສິນໂທດນັ້ນ ນາຍ Bout ໄດ້ຮ້ອງອອກມາແຮງໆວ່າ ຂໍ້ກ່າວຫາ ຕໍ່ຕົນນັ້ນແມ່ນຄໍາຕ໊ວະລ່າຍ ແລະວ່າຕົນເປັນນັກທຸລະກິດທີ່ຖືກຕ້ອງຕາມກົດໝາຍ ທະນາຍຄວາມຂອງຜູ້ກ່ຽວເວົ້າວ່າ ຈະຍືນອຸທອນໃຫ້ເຖິງທີ່ສຸດ ຈົນຮອດສານສູງ ຖ້າວ່າ ຈໍາເປັນ ບັນດາໄອຍະການຂອງລັດຖະບານກາງໄດ້ກ່າວວ່າ ການຂາຍອາວຸດຂອງນາຍບຸດ ແມ່ນ ໄດ້ຊ່ວຍຈຸດຂະນວນກໍ່ໃຫ້ເກີດສົງຄາມໃນອາຟຣິກາ ແລະວ່າ ຜູ້ກ່ຽວມີແຜນຈະຂາຍລູກ ສອນໄຟຕໍ່ຕ້ານອາກາດສະຍານ ໃຫ້ພວກກະບົດໂຄລໍາເບຍ ເພື່ອໃຊ້ຍິງເຮືອບິນເຮລິຄົບເຕີ ຂອງສະຫະລັດ ສາຍລັບສະຫະລັດທີ່ປອມໂຕເປັນພວກກະບົດໄປຕິດຕໍ່ຂໍຊື້ອາວຸດຈາກ ນາຍ Bout ແລະ ໄດ້ຈັບຜູ້ກ່ຽວທີ່ປະເທດໄທ ໃນປີ 2008 ຜູ້ກ່ຽວໄດ້ຖືກສົ່ງມາຍັງສະຫະລັດ ເພື່ອດໍາເນີນ ຄະດີ ແລະຖືກຕັດສິນວ່າມີຄວາມຜິດ ໃນເດືອນພະຈິກປີກາຍນີ້